Őket találták a legjobbnak Hollywoodban
MTI2017.10.20. 19:08
A 21. Hollywoodi Filmdíjakat novemberben adják át a legjobbnak ítélt filmes alkotóknak Los Angelesben.
A gálán, amelyet egymást követő harmadik alkalommal is James Corden vezet majd, Andrew A. Kosove, Broderick Johnson és Cynthia Sikes Yorkin veheti át a produceri díjat a harminc éve készült Szárnyas fejvadász folytatásáért. A sci-fit Denis Villeneuve rendezte, a főszerepeket Ryan Gosling és Harrison Ford alakította.
Az animációs díjat a Pixar stúdió Coco című filmjének ítélték oda, a legjobb szereplőgárda díjáért pedig a Mudbound című dráma stábja léphet majd a színpadra.
Átütő alakításáért a Mudbound sztárját, Mary J. Blige színésznőt külön is díjazzák.
Sam Rockwell a Three Billboards Outside Ebbing, Missouri című filmben nyújtott játékáért a legjobb mellékszereplő trófeáját veheti át, Allison Janney pedig az I, Tonya című életrajzi dráma mellékszereplőjeként lesz díjazott. Az I Tonya szereposztása - köztük Margot Robbie, Janney, Sebastian Stan, Paul Walter Hauser, Julianne Nicholson és Caitlin Carver - ugyancsak elismerésben részesül a gálán.
A 21. Hollywoodi Filmdíjak ceremóniáját a Dick Clark Productions rendezi, a bevételekből a Filmes és Televíziós Alapítványt támogatják, amely
a szórakoztatóiparban dolgozó rászorulókról gondoskodik.
Hollywoodfilm21. Hollywoodi Filmdíj